
A Marosvásárhely – Parajd vasútvonal tájépítészeti hasznosítása

Kulcsszavak: vasút;kultúrtáj;folyó;
A vasutak meghatározó elemek környezetünkben, amelyek tájakat formálnak és uticélokat határoznak meg. Azonban a már nem használt vasútvonalak, valamint az általuk elfoglalt területek új perspekívákat és lehetőségeket rejtenek magukban, területfejlesztési tartalékként jelennek meg, amelyek integrálhatóak a táji és közösségi fejlődés stratégiáiba.
A kutatás elsődleges célja a Marosvásárhely - Parajd vasútvonal szerepének átfogó értékelése kultúrtáji összefüggésben. Ez magában foglalja a táj jellegzetes elemeinek beazonosítását, a vasútvonal történeti és kulturális jelentőségének feltárását, valamint a jövőbeni fejlesztési lehetőségek meghatározását. Az egykor meghatározó nyárádmenti keskeny nyomtávolságú vasút nemcsak az emberek mindennapi életére gyakorolt jelentős hatást, hanem alapvetően formálta a környező tájat, ezért kiemelkedően fontos ezen tényezők alapos kutatása és az ezekre épülő potenciális fejlesztési irányok feltérképezése.
A kutatás keretében terepszemlékre, részletes fotódokumentációra, valamint a vasút nyomvonalának vizsgálatára került sor, amelyet az érintett települések történeti, kulturális és táji sajátosságainak feltárása egészített ki. Emellett nagy hangsúlyt kapott a természeti értékek, valamint a táji és ökológiai összefüggések vizsgálata, hogy ezek beépíthetőek legyenek az integrált fejlesztési tervekbe.
A kutatási eredmények alapján a vasútvonal mentén olyan konkrét megállók kerültek kijelölésre, amelyekhez tájépítészeti és turisztikai szempontú fejlesztési tervek készültek. Ezek különös figyelmet fordítanak a helyi kultúrtáji elemek megőrzésére és integrálására, továbbá a fenntartható turizmus és rekreációs lehetőségek elősegítésére. Az így kidolgozott tervek célja, hogy új funkciót adjanak a vasútvonal által érintett tájnak, hozzájárulva a terület társadalmi, gazdasági és környezeti fejlődéséhez.



